
 17.11.2021
 BG
 Официален вестник на Европейския съюз
 L 407/10
 РЕГЛАМЕНТ ЗА ИЗПЪЛНЕНИЕ (ЕС) 2021/2005 НА КОМИСИЯТА
 от 16 ноември 2021 година
 за определяне на технически стандарти за изпълнение, изменящи Регламент за изпълнение (ЕС) 2016/1799 по отношение на таблиците за съотнасянето, в които се посочва съответствието между оценките на кредитния риск на агенциите за външна кредитна оценка и степените на кредитно качество, определени в Регламент (ЕС) No 575/2013 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и за изменение на Регламент (ЕС) No 648/2012 (1), и по-специално член 136, параграф 1 от него,
 като има предвид, че:
 (1)
 В приложение III към Регламент за изпълнение (ЕС) 2016/1799 на Комисията (2) се посочва съответствието между кредитните оценки, издадени от агенция за външна кредитна оценка, и степените на кредитно качество, определени в Регламент (ЕС) No 575/2013, част трета, дял II, глава 2, раздел 2 (съотнасяне).
 (2)
 След последните изменения на приложение III към Регламент за изпълнение (ЕС) 2016/1799, които бяха въведени с Регламент за изпълнение (ЕС) 2019/2028 на Комисията (3), бяха променени количествените и качествените показатели, на които се основават кредитните оценки в някои таблици за съотнасянето в приложение III към Регламент за изпълнение (ЕС) 2016/1799. Освен това някои агенции за външна кредитна оценка са започнали да извършват кредитни оценки на нови пазарни сегменти, което е довело до използването на нови видове и скали на кредитни рейтинги. Поради това е необходимо да се актуализират таблиците за съотнасянето по отношение на въпросните АВКО.
 (3)
 След приемането на Регламент за изпълнение (ЕС) 2019/2028 бяха регистрирани две нови агенции за кредитен рейтинг в съответствие с членове 14—18 от Регламент (ЕО) No 1060/2009 на Европейския парламент и на Съвета (4), а две други АВКО, за които в Регламент за изпълнение (ЕС) 2016/1799 е предвидено съотнасяне, бяха заличени от регистъра. Необходимо е да се изготви таблица за съотнасянето за новорегистрираните АВКО, тъй като съгласно разпоредбите на член 136, параграф 1 от Регламент (ЕС) No 575/2013 такава таблица трябва да има за всяка АВКО, както и да се премахне съотнасянето за заличените АВКО.
 (4)
 Освен това регистрирана в съответствие с членове 14—18 от Регламент (ЕО) No 1060/2009 АВКО, за която е предвидено съотнасяне в Регламент за изпълнение (ЕС) 2016/1799, е изменила символите, използвани за обозначаване на рейтинговите категории по нейните рейтингови скали. Поради това е необходимо да се измени съотнасянето за тази АВКО, за да се отразят символите, използвани понастоящем от тази АВКО.
 (5)
 Настоящият регламент е изготвен въз основа на проектите на технически стандарти за изпълнение, предадени на Комисията съвместно от Европейския банков орган, Европейския орган за ценни книжа и пазари и Европейския орган за застраховане и професионално пенсионно осигуряване (наричани по-долу „европейските надзорни органи“).
 (6)
 Европейските надзорни органи проведоха открити обществени консултации по проектите на техническите стандарти за изпълнение, въз основа на които е изготвен настоящият регламент, анализираха